Skyndidauði ungbarna - forvarnir gera gagn Nær allir foreldrar bera einhvern kvíða í brjósti yfir því að eitthvað komi fyrir barnið þeirra og oft er kvíðinn mestur fyrstu vikurnar og mánuðina . Sumir vakna á næturnar til að gæta að barninu og róa sjálfan sig . Eitt af því sem veldur áhyggjum er skyndidauði ungbarna , öðru nafni vöggudauði . Hann er skilgreindur þannig að ungbarn , oftast á aldrinum 2ja - 4ra mánaða , deyr í svefni , án undanfarandi veikinda , og vönduð krufning með viðeigandi rannsóknum leiðir ekki í ljós dánarorsök . Sem betur fer hefur tíðni vöggudauða hér á landi hefur verið með því lægsta sem þekkist í nálægum löndum . Nýjar rannsóknir benda til þess að notkun snuðs á svefntíma dragi úr líkum á vöggudauða . Því er mælt með henni í nýjum leiðbeiningum sem landlæknir hefur sent frá sér um aðgerðir til varnar skyndidauða ungbarna . Síðast voru slíkar leiðbeiningar gefnar út árið 1994 , en í ljósi nýrrar þekkingar hafa þær nú verið endurskoðaðar og sendar öllu heilbrigðisstarfsfólki sem annast ungbarnavernd . Meginbreytingin frá leiðbeiningunum 1994 er sú að í ljósi ofannefndra rannsókna er nú mælt með notkun snuðs á svefntíma ungbarna , þó ekki fyrr en brjóstagjöf er komin vel á veg , enda er brjóstagjöfin einnig talin vera mikilvæg vörn gegn vöggudauða . Aðrar breytingar eru að aukin áhersla er nú lögð á að ungbörn sofi á bakinu . Ef það reynist af einhverjum ástæðum erfitt er mælt með að því að gæta þess að börnin geti ekki oltið á grúfu . Að öðru leyti er foreldrum ráðlagt að ekki sé reykt á heimilum ungbarna eða þar sem þau dvelja , að ungbörn sofi jafnan í eigin rúmi og séu höfð á brjósti ef þess er nokkur kostur . Þá skal forðast að nota kodda undir höfuð ungbarna og að ofdúða þau Landlæknisembættið vill koma eftirfarandi ábendingum til foreldra : Leggið heilbrigð ungbörn til svefns þannig að þau liggi á baki . Ef hliðarlega er valin verður að gæta þess að þau geti ekki oltið yfir á grúfu þar sem þeirri legu hefur fylgt aukin áhætta á vöggudauða . Þegar um er að ræða fyrirbura eða ungbörn sem hafa verið veik eða hafa meðfæddan galla af einhverju tagi skal fylgja sérstökum fyrirmælum læknis . Forðist tóbaksreykingar , sérstaklega á meðgöngutíma , á heimilum ungbarna og öðrum stöðum þar sem þau dveljast . Látið ungbörn sofa í eigin rúmi í herbergi foreldra fyrstu mánuðina . Sérstaklega er varhugavert að börn deili rúmi með þeim sem : - Reykja . - Hafa notað áfengi eða önnur vímuefni . - Nota lyf sem hafa þau áhrif að svefn er dýpri . - Eru mjög þreyttir . Hafið barnið á brjósti sé þess kostur . Látið fylgjast vel með heilbrigði ungbarna . Notfærið ykkur þá ungbarnavernd sem í boði er . Það skal ítrekað að skyndidauði ungbarna er sjaldgæfur hér á landi og því ekki ástæða fyrir foreldra til að hafa miklar áhyggjur en vert er að hafa þessar ábendingar að leiðarljósi meðan börnin eru ung .